Diari Oficial de la Generalitat Valenciana


Sumari del DOGV 9624, del 23-06-2023 (2023/7043)

RESOLUCIÓ de 15 de juny de 2023, de la Universitat Politècnica de València, per la qual es convoca un concurs de mèrits per a la provisió de places de personal docent i investigador contractat laboral, en la figura de professorat ajudant doctor, per al curs acadèmic 2023-2024.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9624

Data del DOGV
:   23-06-2023

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2023/7043


Data del document
:   15-06-2023

Organisme emissor
:   Universitat Politècnica de València

Tipus de document
:   Resolució

Descriptors 

:   * Universitat Politècnica de València
    * concurs administratiu

RESOLUCIÓ de 15 de juny de 2023, de la Universitat Politècnica de València, per la qual es convoca un concurs de mèrits per a la provisió de places de personal docent i investigador contractat laboral, en la figura de professorat ajudant doctor, per al curs acadèmic 2023-2024. [2023/7043]  
De conformitat amb el que es disposa en l'article 77 i en la disposició transitòria onzena de la Llei orgànica 2/2023, de 22 de març, del sistema universitari, el Reial decret legislatiu 5/2015, de 30 d'octubre, pel qual s'aprova el text refós de l'Estatut Bàsic de l'Empleat Públic, i l'acord del Consell de Govern de 24 de juliol de 2007, modificat pels acords del Consell de Govern de 14 d'abril de 2011, 23 de desembre de 2021 i 1 de juny de 2023, pel qual s'aprova la normativa de contractació i els criteris d'avaluació per a la selecció de professorat contractat, s'obri un procés de selecció de professorat ajudant doctor, per a la contractació en règim laboral, d'acord amb les bases següents.  
  
Aquesta convocatòria té en compte el principi d'igualtat de tracte entre dones i homes pel que fa a l'accés a l'ocupació pública, i s'hi fa servir un llenguatge inclusiu, d'acord amb l'article 14 de la Constitució Espanyola i la Llei orgànica 3/2007, de 22 de març, per a la igualtat efectiva entre dones i homes.  
  
  
1r) Objecte de la convocatòria  
Aquesta convocatòria té com a objecte cobrir necessitats de docència en aquesta universitat mitjançant la provisió de places de professorat ajudant doctor, amb les característiques que figuren en l'annex I.  
  
  
2n) Requisits de les persones aspirants  
Les persones que vulguen participar en la present convocatòria hauran de reunir els requisits següents:  
1. Haver complit els setze anys i no excedir l'edat màxima de jubilació forçosa.  
2. No haver sigut separades mitjançant un expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a llocs de treball o càrrecs públics per resolució judicial, per a exercir funcions similars a les que corresponen a les places convocades.  
Les persones aspirants la nacionalitat de les quals no siga l'espanyola hauran d'acreditar que no es troben inhabilitades o en una situació equivalent, ni estan tampoc sotmeses a cap sanció disciplinària o equivalent que impedisca, al seu Estat, l'accés a la funció pública en els mateixos termes.  
3. Posseir la capacitat funcional per a l'acompliment de les tasques o funcions corresponents a les places convocades.  
4. Tenir el títol de doctor/a. En el cas de titulacions obtingudes en universitats estrangeres, caldrà acompanyar la sol·licitud amb una fotocòpia de la credencial que n'acredite l'homologació, o bé de la resolució d'equivalència corresponent.  
5. Tenir la nacionalitat espanyola, o bé ser nacional dels Estats membres de la Unió Europea, o cònjuge d'espanyol/a o d'un/a nacional d'altres Estats membres de la Unió Europea, sempre que els cònjuges no estiguen separats de dret, o descendent seu o del seu cònjuge, sempre que els cònjuges no estiguen separats de dret, i sempre que els descendents siguen menors de 21 anys o majors d'aquesta edat dependents.  
Així mateix, s'estén igualment a les persones incloses en l'àmbit d'aplicació dels tractats internacionals acordats per la Unió Europea i ratificats per Espanya en els quals siga aplicable la lliure circulació de treballadors.  
També hi poden participar les persones estrangeres no incloses en els apartats anteriors que tinguen residència legal a Espanya.  
6. Les persones aspirants estrangeres han de tenir un coneixement de la llengua castellana equivalent al nivell C1. Així mateix, posat cas que es requerisca la impartició d'assignatures en un altre idioma, segons indique la convocatòria, el nivell de coneixement de llengües requerit és l'equivalent al nivell C1 de l'idioma corresponent.  
7. No haver exhaurit el termini màxim de sis anys de duració de contracte en aquesta mateixa categoria, en aquesta universitat o en qualsevol altra. Quan el contracte es concerte amb una persona amb discapacitat, podrà arribar a una duració màxima de vuit anys, tenint en compte la finalitat del contracte i el grau de les limitacions en l'activitat corresponent.  
La concurrència dels requisits anteriors ha d'anar referida a una data anterior a l'expiració del termini de presentació d'instàncies.  
  
3r) Sol·licituds electròniques  
3.1. El termini de presentació de sol·licituds és de deu dies hàbils comptadors des de l'endemà de la publicació d'aquesta convocatòria en el Diari Oficial de la Generalitat Valenciana.  
3.2. Les sol·licituds s'han d'emplenar i presentar exclusivament per via electrònica, accedint al formulari «Sol·licitud d'admissió a proves selectives a la Universitat Politècnica de València (professorat contractat)», que es troba disponible en la seu electrònica de la Universitat Politècnica de València, en l'adreça web següent:  
https://sede.upv.es/oficina\_tactica/?idioma=es\_ES#/tramita/20/277/cauce'idform=EINSTANCIA\_PDI.  
Per a accedir al formulari es requereix la identificació electrònica de la persona interessada, i per a això cal disposar d'algun dels sistemes d'identificació electrònica descrits en l'annex II de la present convocatòria.  
Haurà de presentar-se una sol·licitud per a cada oferta de contractació en el qual es desitge participar, en cas que l'oferta comprenga diverses places, s'haurà de presentar una única sol·licitud.  
3.3. A les dependències de l'oficina del Registre General a València i a les oficines dels registres dels campus d'Alcoi i de Gandia de la Universitat Politècnica de València es posaran a la disposició de les persones interessades que ho requerisquen els recursos informàtics suficients per a accedir a aplicació de i poder tramitar així la seua instància.  
  
3.4. Per a completar amb èxit el procés de sol·licitud, heu de portar a terme els passos següents dins del termini estipulat:  
a) Identificar-vos en la seu electrònica.  
b) Accedir al formulari electrònic de sol·licitud d'admissió i emplenar-lo.  
c) Pagar la taxa corresponent (si s'escau, en funció de la vostra situació personal), exclusivament per mitjà d'aquesta aplicació, siga amb targeta bancària o en efectiu mitjançant el rebut que expedeix l'aplicació, dins del termini de presentació de sol·licituds. No s'accepten pagaments per cap altre mitjà.  
d) La sol·licitud queda registrada quan acabe el procés.  
3.5. No s'admetran i, en conseqüència, restaran excloses del procés selectiu les persones que, havent abonat la taxa, no hagen registrat la sol·licitud electrònicament, sense perjudici del que s'indica en l'apartat següent.  
Excepcionalitat tècnica  
Quan, per motius tècnics excepcionals atribuïbles a l'administració, no siga possible completar els passos anteriors per mitjans electrònics durant un període prolongat dins del termini estipulat, les persones interessades podran presentar la sol·licitud per mitjans no electrònics (annex III).  
3.6. Els drets de participació seran de 30,57 euros per cada plaça a la qual es vulga concursar.  
El pagament d'aquesta taxa es pot fer en efectiu (mitjançant un rebut bancari) o bé amb targeta de crèdit.  
Si s'opta pel pagament en efectiu, l'ingrés cal fer-lo emprant el rebut emès per l'aplicació esmentada.  
El pagament mitjançant targeta de crèdit es fa en el moment d'emplenar la instància, a través de l'aplicació esmentada.  
3.7. La falta d'abonament de la taxa d'admissió a aquestes proves selectives dins del termini de presentació de sol·licituds determina l'exclusió de la persona aspirant, llevat que s'hi done alguna de les circumstàncies d'exempció o bonificació i això es faça constar en la sol·licitud de participació.  
3.7.1. Els membres d'una família nombrosa de categoria especial o d'una família monoparental de categoria especial. En aquest cas, cal seleccionar «Família nombrosa especial» en l'apartat «Exempcions» de la sol·licitud.  
3.7.2. Les víctimes d'actes de violència sobre la dona que acrediten aquesta condició mitjançant qualsevol dels mitjans de prova previstos en la normativa autonòmica contra la violència sobre la dona en l'àmbit de la Comunitat Valenciana. En aquest cas, cal seleccionar «Altres en l'apartat «Exempcions» de la sol·licitud.  
3.7.3. Les persones amb diversitat funcional igual o superior al 33 %. En aquest cas, cal seleccionar «Diversitat funcional» en l'apartat Exempcions de la sol·licitud.  
3.7.4. Les persones que estiguen en situació d'exclusió social, i aquesta situació l'acredite l'òrgan competent en matèria de benestar social de l'ajuntament de residència. En aquest cas, cal seleccionar «Altres» en l'apartat «Exempcions» de la sol·licitud.  
3.7.5. Bonificacions.  
a) Els membres d'una família nombrosa de categoria general o d'una família monoparental de categoria general gaudeixen d'una bonificació del 50 % de l'import total de la taxa. En aquest cas, cal seleccionar «Família nombrosa general» en l'apartat «Exempcions» de la sol·licitud.  
b) La presentació de la sol·licitud de participació en les proves per mitjans telemàtics té una bonificació del 10 % de la quota íntegra, acumulable a la fixada en l'apartat anterior, a).  
3.7.6. Les persones que superen el procés selectiu i hagen sol·licitat una de les exempcions o bonificacions establides en la base anterior han de presentar fotocòpia compulsada o acarada dels documents acreditatius de l'exempció o bonificació, dins del termini de presentació de documents, de conformitat amb la base 11 d'aquesta convocatòria. Posat cas que no ho presenten dins d'aquest termini, no podran ser contractades, sense perjudici de la responsabilitat en què pogueren haver incorregut per falsedat en les sol·licituds de participació.  
3.8. El pagament a les oficines bancàries a què es fa referència del rebut emès no substitueix en cap cas el tràmit de presentació, dins del termini i en la forma escaients, de la sol·licitud.  
  
3.9. Tan sols escau la devolució de taxes quan s'hagen ingressat i, per causa imputable a l'administració, no s'haja portat a terme el procés selectiu.  
3.10. Cada sol·licitud s'ha d'acompanyar amb la documentació següent, incorporada en un fitxer digital que cal incloure en cadascun dels apartats que hi ha en l'aplicació:  
a. Currículum; cal fer servir, obligatòriament, el model que es pot trobar en la pàgina web següent:  
http://www.upv.es/entidades/SRH/pdi/579900normalv.html  
b. Justificants del currículum. Cal incloure un certificat acadèmic personal, o bé un document substitutiu (les persones concursants la titulació de les quals no siga espanyola han de presentar un certificat d'homologació del seu títol i un certificat de la nota mitjana del seu expedient acadèmic emès pel Ministeri d'Educació espanyol), i documents acreditatius de cadascun dels mèrits consignats en el currículum. No es tindran en compte els mèrits al·legats en el currículum que no hagen sigut justificats documentalment. Una vegada que haja finalitzat el termini d'admissió de sol·licituds, no s'admetran nous mèrits.  
c. Justificants requisits específics de la convocatòria: titulació base 2.4.  
Els documents redactats en un idioma diferent del castellà o valencià s'han d'aportar acompanyats amb la respectiva traducció oficial a una d'aquestes llengües.  
  
4t) Informació respecte de les dades recollides  
4.1. En compliment del que es preveu en el Reglament general de protecció de dades UE 2016/679 i la Llei orgànica 3/2018, de 5 de desembre, de protecció de dades personals i garantia dels drets digitals, us informem que el responsable del tractament de les dades per a aquesta convocatòria és la Universitat Politècnica de València.  
  
4.2. La base legal per al tractament de les vostres dades personals és la necessitat de gestionar el procediment de selecció de personal i provisió de llocs de treball de la present convocatòria.  
4.3. No es preveuen cessions o transferències internacionals de les dades personals tractades.  
4.4. Les persones interessades poden exercir els drets d'accés, rectificació, supressió, portabilitat, limitació o oposició al tractament aportant còpia d'un document oficial que les identifique (NIF-NIE, passaport) i, si cal, documentació acreditativa de la seua sol·licitud davant el delegat de Protecció de Dades de la Universitat Politècnica de València, Secretaria General, Universitat Politècnica de València, CIF camí de Vera, s/n, 46723 València.  
4.5. En cas de reclamació, l'autoritat competent és l'Agència Espanyola de Protecció de Dades.  
4.6. Les dades es conserven en virtut de la legislació aplicable al present tractament.  
  
5è) Llista de persones admeses  
Quan haja finalitzat el termini de presentació de sol·licituds, la direcció del departament farà pública la llista provisional de persones aspirants admeses i excloses en cadascun dels concursos convocats, amb la indicació, en aquest darerr cas, de la causa d'exclusió. Aquesta publicació s'efectua mitjançant l'exposició de les llistes corresponents al tauler d'anuncis del departament, i també, complementàriament i sense caràcter oficial, en el microweb del departament o bé en el servidor UPV.notícies, concretament en el grup de notícies UPV.administració, que pot ser consultat a través del web de la UPV, en el menú Perfils / PAS i PDI / Eines i recursos (http://www.upv.es/bin2/tablon'p\_idioma=v).  
Són motius d'exclusió els següents:  
- Presentar la sol·licitud fora del termini establit  
- No presentar la sol·licitud o el currículum segons el procés o el model establits amb caràcter obligatori.  
- La falta d'abonament dels drets de participació o bé o l'abonament incorrecte d'aquests drets, llevat que hom s'haja declarat exempt del pagament.  
- No acreditar el compliment dels requisits específics de la convocatòria: base 2.4.  
Les persones aspirants excloses o omeses disposaran de cinc dies hàbils, comptadors des de l'endemà de la publicació de la llista provisional, per a esmenar el defecte que n'haja motivat l'exclusió o omissió, però no es considerarà corregible, entre d'altres, la falta de pagament dels drets de participació dins del termini de presentació d'instàncies. La sol·licitud d'esmena haurà de presentar-se exclusivament al departament convocant de la plaça. Per això s'ha d'utilitzar la presentació telemàtica a través del Registre Electrònic Comú, l'adreça del qual és:  
  
https://rec.redsara.es/  
(Òrgan de destinació/Nivell d'Administració: Universitats/Comunitat Autònoma: Comunitat Valenciana/Cerca: «Nom del departament») Assegureu-vos que el departament correspon a la Universitat Politècnica de València.  
Per a aquesta presentació, no serà vàlid utilitzar el procediment electrònic «Sol·licitud Genèrica» existent a la Seu Electrònica de la UPV.  
Quan haja transcorregut el termini d'esmena d'errors, es publicaran pel mateix procediment les llistes definitives de persones aspirants admeses i excloses.  
  
6è) Procés de selecció  
El procés de selecció consta de dues fases:  
1a. Concurs de mèrits, en el qual es valoraran els mèrits acreditats pels aspirants. Es valorarà fins a un màxim de 10 punts, sense perjudici de la puntuació per mèrit preferent que puga correspondre a la persona aspirant. Per a superar aquesta fase del procés de selecció, cal aconseguir-hi un mínim de 3 punts.  
2a. Defensa del projecte docent i entrevista. La comissió citarà les persones aspirants que superen la fase de concurs a una entrevista personal per a perfilar la selecció definitiva, que versarà sobre els seus mèrits; sobre el seu historial acadèmic, investigador i professional; i sobre tots els aspectes que la comissió considere rellevants i tinguen relació amb el perfil docent de la plaça.  
Així mateix, en aquesta fase, les persones candidates han de presentar davant la comissió un projecte docent d'una assignatura troncal o obligatòria vinculada amb el perfil de la plaça, i defensar-lo davant d'aquesta comissió perquè en faça la valoració corresponent.  
Aquesta segona fase del procés de selecció es valora fins a un màxim de 4 punts, i per a superar-la cal aconseguir un mínim de 2 punts.  
  
Les persones aspirants estrangeres han de tenir un coneixement suficient de la llengua castellana. Si s'escau, també es requereix tenir coneixement de l'idioma en què s'impartisquen les assignatures, segons el que indique la convocatòria.  
A aquest efecte, el nivell de coneixement de llengües requerit és l'equivalent al nivell C1 de l'idioma corresponent. A les persones candidates que hagen inclòs i justificat en els seus currículums respectius la possessió d'un certificat de nivell C1 o superior en aquesta llengua, i que l'hagen obtingut en el cas de l'anglès amb menys de cinc anys d'antiguitat, se'ls reconeixerà com a acreditat un coneixement suficient d'aquests idiomes. Els títols, diplomes i certificats vàlids a aquest efecte són els expedits per les escoles oficials d'idiomes o per les universitats espanyoles acreditades per l'Associació de Centres de Llengües en l'Ensenyament Superior (CertAcles), i també els esmentats en la normativa vigent en matèria lingüística; es pot accedir a aquesta informació a través de l'enllaç següent:  
https://cdl.upv.es/el-centro/normativa/normativa-oficial-certificaciones-competencia-lingueistica  
Si no acrediten en el currículum la possessió del certificat corresponent, les persones aspirants han de superar, davant la comissió de selecció, una prova específica per a acreditar el coneixement de l'idioma.  
  
7è) comissió de selecció  
Els mèrits de les persones aspirants els jutgen comissions de selecció amb la composició següent:  
- Tres membres designats pel rector, entre els quals designa el president, almenys un dels quals ha de pertànyer a l'àrea de coneixement a què corresponga la plaça objecte de provisió.  
- Dos membres designats pel Consell del departament al qual pertanga la plaça, que han de pertànyer a la mateixa àrea de coneixement que la plaça oferida, tot i que, si això no és possible, també poden pertànyer a una àrea afí.  
Si no hi ha professorat de l'àrea de coneixement a la qual s'adscriu la plaça, es pot designar professorat pertanyent a una àrea afí.  
La composició definitiva de cada comissió de selecció es publica als taulers d'anuncis dels departaments corresponents, juntament amb les llistes definitives de persones admeses i excloses.  
Tots els membres de les comissions de selecció han de pertànyer a cossos de funcionaris docents universitaris i tenir una titulació oficial igual o superior a la de la plaça convocada.  
Les comissions de selecció es regeixen, quant al funcionament, pel que es disposa en la Llei 40/2015, d'1 d'octubre, del règim jurídic del sector públic.  
Els membres de les comissions s'han d'abstenir d'intervenir quan es done alguna de les circumstàncies previstes en els articles 23 i 24 de l'esmentada Llei 40/2015.  
  
8è) Desenvolupament del procés selectiu  
La constitució es podrà dur a terme per mitjans electrònics, de manera presencial o semipresencial, d'acord amb les instruccions, que, a aquest efecte, dicte la Universitat, que seran publicades i posades en coneixement de totes les persones aspirants. La publicació de l'acord corresponent es farà al tauler d'anuncis del departament. Així mateix, s'haurà de publicar de manera complementària i sense caràcter oficial, en la microweb del departament o bé en el servidor UPV.notícies, grup de notícies UPV.administració, per a coneixement de totes les persones aspirants.  
A fi que puga produir-se la interacció oportuna entre les persones aspirants i/o les persones integrants de la comissió de selecció que puguen assistir-hi de manera semipresencial, s'ha de fer ús d'eines que permeten una videoconferència grupal en la qual totes les persones assistents puguen interactuar.  
En la sessió de constitució, la comissió de selecció ha d'elaborar, d'acord amb el barem aplicable a cada figura contractual (que consta en l'annex IV), els criteris de valoració dels mèrits de les persones aspirants, criteris que s'han de publicar al tauler d'anuncis del departament.  
  
Quan hagen sigut publicats els criteris de valoració, la comissió de selecció s'ha de reunir per a valorar els mèrits de les persones concursants. La comissió pot sol·licitar l'aportació de documentació original per a comprovar la validesa dels mèrits inclosos en el currículum.  
Després de valorar els mèrits de les persones aspirants, la comissió de selecció fa pública aquesta valoració al tauler d'anuncis del departament (i, complementàriament i sense caràcter oficial, també en la microweb del departament o en el servidor UPV.notícies, grup de notícies UPV.administració), i hi fa constar la qualificació obtinguda per cadascuna de les persones aspirants en cada apartat del barem. Posat cas que, en aplicació del que es disposa en la base 3. 10.b), no s'haja valorat algun mèrit al·legat per una persona participant en el seu currículum, pel fet que no l'ha justificat documentalment, aquesta circumstància es fa constar en la resolució de valoració, i es concedeix un termini de cinc dies hàbils, comptadors des de la publicació, perquè es puga esmenar aquesta mancança aportant la documentació necessària.  
La sol·licitud d'esmena s'ha de presentar exclusivament davant el departament que convoca la plaça, el qual l'ha de fer arribar a la comissió corresponent. Per això s'ha d'utilitzar la presentació telemàtica a través del Registre Electrònic Comú, l'adreça del qual és:  
https://rec.redsara.es/  
(Òrgan de destinació/Nivell d'Administració: Universitats/Comunitat Autònoma: Comunitat Valenciana/Cerca: «Nom del departament») Assegureu-vos que el departament correspon a la Universitat Politècnica de València.  
Per a aquesta presentació, no serà vàlid utilitzar el procediment electrònic «Sol·licitud Genèrica» existent a la Seu Electrònica de la UPV. Qualsevol altra reclamació per incorrecta valoració o error haurà de ser realitzada pels candidats en aquest mateix termini i de la mateixa manera.  
Quan haja finalitzat el termini d'esmena, i posat cas que s'hagen presentat reclamacions, la comissió es reuneix per valorar-les, i la valoració definitiva es publica després de la manera que s'ha indicat adés.  
Les persones aspirants que superen la fase de concurs seran convocades per a defensar el projecte docent i entrevistar-se amb la comissió mitjançant un anunci que es publicarà al tauler del departament (i, complementàriament i sense caràcter oficial, en la microweb del departament o en el servidor UPV.notícies, grup de notícies UPV.administració) amb una antelació de dos dies hàbils, sense perjudici de la utilització d'altres mitjans de notificació que la comissió estime oportuns. A l'inici de la celebració d'aquesta fase, que és pública, les persones candidates han de lliurar al president de la comissió tres exemplars impresos del seu projecte docent, llevat que la comissió haja declarat prèviament aquesta actuació com a semipresencial, i en aquest cas s'aplica el que es disposa en les instruccions per a actuacions electròniques vigents.  
  
  
9è) Resolució del concurs  
Quan haja finalitzat el procés de selecció, la comissió conformarà una relació amb les persones aspirants que hagen superat totes dues fases del procés, ordenades de major a menor segons la puntuació total, que s'obtindrà sumant les qualificacions del concurs i la valoració de la defensa del projecte docent i l'entrevista personal, així com, si s'escau, la puntuació atorgada per mèrit preferent.  
La comissió de selecció eleva al rector la relació de persones aspirants que hagen resultat aprovades, el nombre de les quals no pot ser superior al de places convocades. A continuació, s'ordenen per ordre de puntuació de major a menor. La relació s'interromp quan el nombre de persones aspirants coincideix amb el nombre de places convocades.  
Aquesta relació es publica al tauler d'anuncis del departament (i, complementàriament i sense caràcter oficial, en la microweb del departament o en el servidor UPV.notícies, grup de notícies UPV.administració), com també un certificat en què es faça constar el dia de la publicació en el tauler d'anuncis esmentat. La publicació en el tauler d'anuncis del departament té caràcter de notificació a les persones concursants, de conformitat amb el que preveu l'article 45.1 b) de la Llei 39/2015.  
  
Finalment, es traslladen al Servei de Gestió del Personal les actes del concurs, incloent-hi la proposta al rector de nomenament de la persona aspirant amb major puntuació, a fi de formalitzar la contractació laboral, i amb la resta d'aspirants que hagen superat les dues fases del procés de selecció es constitueix una llista de reserva, segons l'ordre de puntuació final obtingut, que es farà servir per a formalitzar, si s'escau, contractacions de duració determinada.  
10è) Característiques dels contractes  
- Tipus de contracte: contracte laboral temporal.  
- Duració: sis anys.  
Cap persona pot ser contractada mitjançant aquesta modalitat, a la mateixa universitat o en una universitat diferent, per un temps superior als sis anys. Excepció: quan el contracte es concerte amb una persona amb discapacitat, podrà tenir una duració màxima de vuit anys, tenint en compte la finalitat del contracte i el grau de les limitacions en l'activitat corresponent.  
Quan hagen transcorregut els tres primers anys del contracte, la universitat farà una avaluació orientativa de l'acompliment de les professores i els professors ajudants doctors, que podrà encarregar-se a les agències de qualitat competents. Aquesta avaluació tindrà com a objectiu valorar el progrés i la qualitat de l'activitat docent i investigadora i, si s'escau, de transferència i intercanvi del coneixement del professorat, que l'han de portar a aconseguir els mèrits requerits per a obtenir l'acreditació necessària per a concursar a una plaça de professorat permanent una vegada que finalitze el contracte.  
El còmput del termini límit de duració del contracte i de l'avaluació corresponent s'interromprà en les situacions d'incapacitat temporal i en els períodes de temps dedicats al gaudi de permisos, llicències, flexibilitats horàries i excedències per gestació, embaràs, naixement, adopció, guarda amb finalitats d'adopció, acolliment, lactància, risc durant la gestació, embaràs o lactància, violència de gènere i altres formes de violència contra la dona, així com per raons de conciliació o per tenir cura de familiars o persones dependents.  
Així mateix, quan aquestes situacions donen lloc a la reducció de la jornada, el contracte es prorrogarà pel temps equivalent a la jornada que s'haja reduït.  
- Dedicació: A temps complet. Nombre d'hores setmanals: 37,5.  
- Activitats a exercir: les funcions a exercir inclouen obligacions docents (fins a un màxim de 180 hores lectives per curs acadèmic) i de recerca, així com atenció a les necessitats de gestió del departament.  
  
La finalitat del contracte serà desenvolupar les capacitats docents i de recerca i, si s'escau, de transferència i intercanvi del coneixement, i d'acompliment de funcions de govern de la Universitat. Per al desenvolupament de la capacitat docent, les professores i professors ajudants doctors han de fer, el primer any de contracte, un curs de formació docent inicial les característiques del qual són establides per les universitats, d'acord amb les seues unitats responsables de la formació i la innovació docent del professorat.  
- Retribucions: les retribucions venen determinades pel Decret 174/2002, de 15 d'octubre, modificat pel Decret 83/2023, de 2 de juny, del Consell; es prendran en consideració, si s'escau, les variacions que aproven les administracions competents, així com els òrgans de la Universitat Politècnica de València.  
  
11è) Documentació  
Les persones candidates proposades per a la provisió de les places han de presentar la documentació següent:  
  
a) Fotocòpia del DNI o passaport.  
b) Fotocòpia acarada del títol de doctor/a.­­  
c) Certificat mèdic oficial de no patir malaltia ni defecte físic o psíquic que impedisca l'acompliment de les funcions corresponents.  
  
d) No haver sigut separat/da mitjançant un expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a llocs de treball o càrrecs públics per resolució judicial per a exercir funcions similars a les que corresponen a les places convocades.  
Les persones aspirants la nacionalitat de les quals no siga l'espanyola hauran d'acreditar que no es troben inhabilitades o en una situació equivalent, ni estan tampoc sotmeses a cap sanció disciplinària o equivalent que impedisca, al seu Estat, l'accés a la funció pública en els mateixos termes.  
e) Declaració jurada de no haver exhaurit el termini màxim de duració d'un contracte de la mateixa categoria en qualsevol universitat.  
f) Permís de residència, segons es detalla en el requisit 5, paràgraf 3r, de l'apartat 2n) «Requisits de les persones aspirants»  
g) Fotocòpia acarada dels documents acreditatius de l'exempció o bonificació del pagament de drets de participació, en cas d'haver-ho inclòs en la sol·licitud de participació del procés selectiu.  
Les persones aspirants no han d'aportar de nou la documentació que ja es trobe en mans de la Universitat Politècnica de València.  
  
12è) Formalització i signatura dels contractes  
El termini d'incorporació de la persona candidata proposada s'estableix en la resolució d'adjudicació, i no pot ser superior a un mes comptador des d'aquesta resolució. Dins del termini d'incorporació, i amb anterioritat a l'inici de la prestació de serveis, la persona candidata ha de presentar la documentació indicada més amunt, la qual ha d'acreditar que compleix tots els requisits assenyalats en la convocatòria, així com els establits en la normativa aplicable, i ha de formalitzar i signar el contracte i l'alta en el règim de seguretat social corresponents.  
  
Posat cas que no es formalitze el contracte dins del termini indicat més amunt, la persona candidata proposada perd el dret, i es contracta l'aspirant següent per ordre de puntuació.  
  
  
13è) Recursos  
Contra les resolucions del departament i de les comissions de selecció es pot interposar un recurs d'alçada, dins del termini d'un mes comptador des de l'endemà de la publicació d'aquestes resolucions; tot això de conformitat amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques. Aquest recurs es pot interposar davant de l'òrgan que va dictar l'acte que s'impugna o bé davant del rector, com a òrgan competent per a resoldre'l.  
Contra aquesta convocatòria i les bases corresponents, que posen fi a la via administrativa, la persona interessada pot interposar un recurs contenciós administratiu davant el jutjat contenciós administratiu corresponent, dins del termini de dos mesos comptadors des de l'endemà de la publicació d'aquesta convocatòria en el DOGV. Així mateix, amb caràcter potestatiu, s'hi pot interposar un recurs de reposició, dins del termini d'un mes comptador des de l'endemà de la publicació, davant el mateix òrgan que ha dictat la resolució. Tot això, de conformitat amb el que estableixen els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Tot això, sense perjudici que s'empre qualsevol altre recurs que es considere escaient.  
La instrucció d'aquests recursos administratius, la resolució dels quals competeix al rector, la duu a terme la comissió de Reclamacions de la UPV.  
  
València, 15 de juny de 2023. El rector: José Esteban Capilla Romá.  
  
  
  
  
ANNEX II  
Sistemes d'identificació i signatura  
  
Per a emplenar la vostra sol·licitud us heu d'identificar electrònicament mitjançant qualsevol dels sistemes d'identificació i signatura acceptats a la seu electrònica de la Universitat Politècnica de València, que figuren detallats en l'adreça web següent:  
https://sede.upv.es/oficina\_tactica/?idioma=es\_ES#/tramita/19/186  
  
A continuació, es detallen les característiques principals de cadascun d'aquests sistemes:  
  
Ct@li-Identificación (sistema recomanat):  
És la plataforma comuna del sector públic administratiu estatal per a la identificació i l'autenticació electròniques mitjançant l'ús de claus concertades, oberta a la possibilitat que en facen ús totes les administracions públiques.  
Proporciona diversos sistemes d'identificació electrònica, entre els quals hi ha els següents: DNI electrònic, certificats electrònics d'autoritats de certificació reconegudes a Espanya, sistema de clau permanent promogut per la GISS, sistema de clau temporal PIN24H promogut per l'AEAT o node EIDAS (reconeixement de certificats transfronterers emesos per autoritats de certificació d'altres països a l'entorn de la UE).  
  
A causa de la millor usabilitat que presenta, es recomana com a preferent l'ús del sistema de clau permanent promogut per la GISS. Aquest sistema s'orienta a accessos habituals a diversos organismes. Per a usar-lo, sols cal haver obtingut prèviament la credencial electrònica d'identificació mitjançant algun dels procediments previstos. Per a fer-ho us heu de registrar en el sistema bé de forma presencial, en alguna de les oficines de registre adherides al sistema, o bé per internet, si ja disposeu d'un certificat electrònic reconegut vigent. Si sou membre de la comunitat universitària, la Universitat Politècnica de València disposa d'un punt de registre de Bh@yk.  
  
Més informació, ací: https://clave.gob.es/clave\_Home/clave.html  
  
Certificats electrònics:  
Certificats electrònics per a persona física emesos per diferents autoritats de certificació reconegudes a Espanya. Tots requereixen un procés d'acreditació personal previ en algun dels punts de registre associats a l'autoritat de certificació que els emet (FNMT, ACCV, Camerfirma, etc.).  
Si ja sou membre de la comunitat universitària, la Universitat Politècnica de València disposa d'un punt de registre associat a l'ACCV (Agència de Tecnologia i Certificació Electrònica de la Generalitat Valenciana).  
Més informació, ací: https://www.accv.es/menus/ciudadanos/  
  
DNI electrònic (DNIe):  
Tal com recull la declaració de pràctiques de certificació del DNI, els certificats electrònics poden usar-se:  
Com a mitjà d'autenticació de la identitat, el certificat d'autenticació (‘digital signature') assegura al titular, en la comunicació electrònica, acreditar la seua identitat davant de qui siga.  
Com a mitjà de signatura electrònica de documents, mitjançant l'ús del certificat de signatura (‘non-repudiation'), el receptor d'un missatge signat electrònicament pot verificar l'autenticitat d'aquesta signatura, i d'aquesta manera pot demostrar la identitat del signant sense que aquest puga repudiar-lo.  
Com a mitjà de certificació d'integritat d'un document, permet comprovar que el document no ha sigut modificat per cap agent extern a la comunicació.  
Més informació, ací: https://www.dnielectronico.es/portaldnie/  
  
Compte d'usuari d'UPVNet:  
Sistema d'identificació personal basat en una clau concertada (usuari i contrasenya) proporcionada a tots els membres de la comunitat universitària.  
Més informació, ací:   
https://www.upv.es/entidades/ASIC/catalogo/346935normalc.html  
  
ANNEX III  
  
Excepcionalitat tècnica  
Quan, per motius tècnics excepcionals atribuïbles a l'administració, no siga possible completar els passos anteriors per mitjans electrònics durant un període prolongat dins del termini estipulat, les persones interessades podran presentar la sol·licitud per mitjans no electrònics.  
  
Per a completar amb èxit el procés de sol·licitud en circumstàncies d'excepcionalitat tècnica, cal portar a terme els passos següents dins del termini estipulat:  
a) Descarregar i imprimir un model de sol·licitud en blanc, disponible en l'adreça web següent:  
(http://www.upv.es/entidades/SRH/pdi/U0781102.doc)  
b) Emplenar aquest model i incloure-hi una signatura manuscrita.  
c) Pagar la taxa corresponent (si escau, en funció de la vostra situació personal), mitjançant un rebut bancari, mitjançant ingrés, dins del termini de presentació d'instàncies, en efectiu o transferència bancària, en el compte «Universitat Politècnica de València», número ES73 0498 5156 5442 9499 0678, especificant en el resguard el nom i cognoms i el número de la plaça o places que conformen el concurs en què es desitja participar.  
d) Registrar presencialment la sol·licitud i la documentació exigida, en el Registre General de la Universitat, i els seus registres auxiliars a l'Escola Politècnica Superior d'Alcoi i a l'Escola Politècnica Superior de Gandia, o per qualsevol dels sistemes previstos en l'article 16.4 de la Llei del procediment administratiu comú de les administracions públiques.  
No s'admetran i, en conseqüència, restaran excloses del procés selectiu les persones que, sense que es produïren circumstàncies d'excepcionalitat tècnica demostrables, hagen registrat la seua sol·licitud presencialment mitjançant el procés descrit adés.